Krajniak, Milan, minister práce, sociálnych vecí a rodiny SR (2021-11-24):
Tak, tak, O. K., O. K., iba, že či som náhodou ja niečo, aby, lebo keďže je to medzinárodná zmluva, tak aby sme neurobili nejakú chybu, že urobíme procesne niečo, čo potom budeme musieť opravovať. Ďakujem veľmi pekne, pán podpredseda. Je to asi posledný formálny akt, ktorý musíme urobiť na to, aby Európsky orgán práce, ktorý už na Slovensku de facto sídli, zmluva bola podpísaná, tento orgán už vykonáva svoju prácu a už bol aj slávnostne otvorený za účasti pána komisára Schmita, pána predsedu vlády Hegera, aby teda definitívne bol ukotvený aj v našom právnom rámci. Je to prvá európska inštitúcia so sídlom na Slovensku. Ja si myslím, že máme byť féroví aj v politike, a nie je podľa mňa na škodu alebo nie je to žiadna chyba, keď človek uzná aj takpovediac zásluhy svojho oponenta. Ja by som tu chcel povedať, že o... o to, že Európsky orgán práce sídli na Slovensku, sa výraznou mierou zaslúžil pán poslanec Richter, v tom čase minister práce, sociálnych vecí a rodiny. (Potlesk.) To hlasovanie na európskej úrovni bolo prekvapujúce veľmi. Nikto nečakal, že sa nám to ako Slovenskej republike podarí. Pokiaľ sa nemýlim, tak hneď v prvom kole Slovensko dostalo 15 hlasov. Ja som poďakoval aj pánovi eurokomisárovi Schmitovi za to, že v tomto Slovensko výrazne podporil a presviedčal takpovediac tie väčšie krajiny, aby nám takúto dôveru ako Slovensku dali. On aj osobne kvôli tomu si považoval za potrebné alebo dôležité prísť osobne akoby oficiálne otvoriť priestory toho úradu. Neurobili sme si, pre vašu informáciu, nie že hanbu, urobili sme si dobré, dobré meno v tom, že tie priestory sú veľmi dôstojné a pekné. To znamená, všetci, ktorí tam prišli aj z prostredia európskych inštitúcií, alebo Európskeho parlamentu, tak si myslím, že boli, mohli byť na to hrdí, že ten priestor má naozaj dôstojnú úroveň, a myslím si, že to, to bol dobrý krok. Aby som teda pochválil aj seba, ako sa to v politike, v politike robí, pán poslanec Richter, boli veľké tlaky potom, keď sa vymenila vláda, kde ešte niektorí poslanci Európskeho parlamentu sa snažili akoby zbrzdiť ten formálny proces tak, aby prípadne sa dalo povedať, že, žiaľ, sú nejaké technické problémy, dajme to radšej do Paríža alebo, alebo kamkoľvek. To sa podarilo vyriešiť. Čiže vlastne týmto schválením tejto zmluvy definitívne tu bude tento Európsky orgán práce. A je to dobrá vec aj z praktického hľadiska je to niečo, čo sa nás takpovediac týka a s čím sa bude Slovenská republika boriť dlhé roky, myslím, aj prakticky do budúcnosti. Viete, že máme, mali sme aj v minulosti problém s nelegálnym zamestnávaním. To znamená, že občania Slovenskej republiky boli vytláčaní z pracovného trhu všelijakými podvodnými zahraničnými agentúrami, ktoré sem vozili za dumpingových podmienok ľudí. Tí ľudia ani, ako používali ich, teraz prepáčte, že to tak poviem pejoratívne, ako polootrokov, pretože nemali žiadne pracovnoprávne krytie títo ľudia. Tak práve my sme to nevedeli v tom čase riešiť, lebo nebola európska inštitúcia, ktorá by mohla skoordinovať napríklad s Maďarskom a s ďalšími krajinami takúto spoločnú akciu. A teraz už je to možné vďaka tomu, že Európsky orgán práce existuje, a je pre nás dobré, že funguje v Bratislave. Takže ďakujem veľmi pekne za vašu podporu. Predpokladám, že toto je taká vec, za ktorú môže zahlasovať celý parlament bez ohľadu na to, že či je to opozícia, alebo koalícia. Ďakujem pekne.